નગરપાલિકામાં પ્રથમ અઢી વર્ષના શાસનમાં ગત બોડીએ ફટાફટ કામોને મંજુરી આપીને લોક સુવિધા ઉભી થાય તે માટે પ્રયત્ન કર્યા હતા. ત્યાર બાદ મુદ્દત પુરી થતાં નવા આવેલા સુકાનીઓ દ્વારા જોઇએ તેવી હજુ ગતિ પકડવામાં આવી હોય તેમ જણાતું નથી. અગાઉ લાંબા સમયથી પાંચ કરોડની રકમ આવી છે તેનો યોગ્ય રીતે ઉપયોગ થાય અને લોકોના કામો ઝડપી રીતે સારી રીતે સુવિધારૂપ બને તે દિશામાં પગલા ભરવા જોઇએ તે બાબતે હજુ પાલિકામાં સરવળાટ જોવા મળતો નથી. દરમિયાન હવે પાલિકાએ સોમવારે 52 સભ્યોને મેસેજ કરીને તેમના વિસ્તારમાં કયા કામ કરવાના છે તેની વિગત માગી છે. એક સભ્ય દીઠ 10 લાખ અને વોર્ડ દીઠ 40 લાખની ફાળવણી કરવામાં આવી છે. કારોબારી સમિતિના ચેરમેન વિજય મહેતાએ જણાવ્યું હતું કે, સભ્યો પાસે કામની માહિતી માગવામાં આવી છે, તે આવ્યા પછી આગળની કાર્યવાહી હાથ ધરવામાં આવશે.